**A meseverseny**

2013. november 27-én Gárdonyi Géze Nevetőkönyvéből tartottak mesevetélkedőt Móron, a Dr. Zimmermann Ágoston Általános Iskolában. Szolga Zsófia, Török Dávid, Heitmár Anna és én, Varga Zsombor alkottunk egy vegyes, 3-4.osztályos csapatot.

Amikor megérkeztünk az iskolába, az 5. sorszámot húztuk, majd elfoglaltuk a helyünket. Bemelegítésként az íróról tett fel kérdéseket a szervező tanító néni, Bori néni. Mindenki sokat tudott Gárdonyi Gézáról mondani. Ezután elkezdődött az izgalmas verseny. Volt a feladatok között furcsa betűkből összerakható mesecím, aztán énekelnünk kellett egy állatról szóló dalt. (Ebben is ügyes volt minden csapat.) Gondolkodtunk, hogy ki mondta, kinek a megadott sorokat, milyen színűek voltak a mesékben található dolgok…

Amikor vége lett a versengésnek, megkínáltak bennünket enni- és innivalóval az ebédlőben. Közben a tanító nénik összeszámolták a pontokat. Egyszer csak megjelent Bori néni, és azt mondta, hogy két csapat között nem tudnak dönteni, mert azonos pontszámunk lett. Visszahívta versenyre a 2. és a mi (5.) csapatunkat. Kétszer is!

 Végül mi lettünk a másodikak. Csak 1 ponttal maradtunk le az első helyről! A tanítóink (Marika néni és Zita néni) nagyon büszkék voltak ránk. Szerintem mindenki jól érezte magát ezen a versenyen.

**Varga Zsombor István**

 4. osztályos tanuló